Ultimo juni 2011 udløb mit medarbejdermobil 100 abonnement oprettet hos TDC via min arbejdsgiver. Den 1. august 2011 blev nummeret lukket uden yderligere advisering.  

Primo august 2011 kontaktede jeg TDC butikken, Aalborg med ønske om at få overdraget nummeret til videre brug, naturligvis med et privat abonnement. Nyt privat TDC abonnement blev aftalt i butikken.

Mobilnummeret blev genetableret, og jeg afventede skriftlig bekræftelse på det nye abonnement. Ingen information fremsendes om skiftet, herefter kontakt til TDC butikken igen medio september 2011. Til min overraskelse får jeg oplyst, at jeg ikke umiddelbart ikke kan overtage nummeret. Det kræver udfyldelse af en papirblanket ”Overtagelse af mobilabonnement” med underskrift fra min arbejdsgiver og undertegnede. TDC butikken, Aalborg modtager denne blanket retur i underskrevet stand ultimo september 2011.
 
Den 30. september 2011 modtager jeg skriftlig bekræftelse på, at jeg har opsagt nummeret, og at der vil blive sendt afsluttende regning. 5. oktober 2011 modtager jeg brev om, at jeg ønsker at genetablere mit mobilnummer på Medarbejdermobil100! Jeg kontakter herefter TDC butikken, Aalborg igen. De finder den skriftlige papirblanket på overdragelsen. Jeg får at vide, at de naturligvis ikke har behandlet den, da den jo skal sendes fra min arbejdsgiver. Det er ikke nok, at arbejdsgiver har underskrevet blanketten med navn og stempel!

Min arbejdsgiver sender en e-mail til TDC (33202033@tdc.dk) i uge 41, 2011, hvor underskrevet dokument er vedhæftet i elektronisk form (pdf). Den 14. oktober 2011 modtager jeg så endnu engang et velkomstbrev på oprettelse af Medarbejdermobil100!

Ultimo oktober 2011 kontakter jeg TDC butikken, Aalborg. Denne gang – som mange andre gange – kontakter de telefonisk en servicemedarbejder. Jeg får efterfølgende oplyst, at nu er tingene bragt i orden. Mit private abonnement vil blive etableret. Der kan dog godt gå et par måneder, før jeg får en bekræftelse på flytningen af mobilnummer.

Tre måneder gik, og d. 2. februar 2012 kontaktede jeg selv TDC Erhverv for at høre, om flytningen var effektueret.

Mobilnummeret er flyttet fik jeg oplyst, men det var stadig adresseret til min arbejdsgiver, og privat abonnement var ikke oprettet. TDC Erhverv support kunne desværre ikke hjælpe med oprettelsen af privat abonnement, så jeg blev viderestillet til TDC Privat support. 

Fik oplyst fra TDC Privat support, at det ønskede abonnement vil blive oprettet. Hun var dog i tvivl om, hvorvidt det krævede oprettelse af nyt kundenummer (10-15 minutters pausemusik). Hun returnerede med svar om, at hun ville sende bekræftelse på oprettelsen skriftligt, da der var nogle ting hun skulle afklare først. Hun fik min e-mail, og den 3. februar 2012 modtog jeg e-mail retur med følgende ordlyd: 

”Din mobil er medarbejder-mobil, derfor skal du ringe til 80 80 80 90 og sige du vil konvertere til privat eller snakke med firmaet som står for nummeret.” 

Opsummering
TDC har siden primo august 2011 behandlet en simpel flytning af mobilnummer fra TDC Erhverv til TDC Privat med hertil oprettelse af privat abonnement. Et halvt år er gået og abonnement er endnu ikke etableret.
 
Jeg har forståelse for, at sager godt kan falde ned mellem to stole, men når jeg gentagende gange har fulgt op på sagen, taler vi om et uacceptabelt langt sagsbehandlingsforløb. Hos andre teleselskaber sker en sådan overdragelse af mobilnummer elektronisk via teleudbyders hjemmeside. Min arbejdsgiver har i disse tilfælde uden problemer flyttet erhvervsnumre til videre privat brug, oplyser vores HR afdeling. 

Jeg har uforstående overfor, at supportmedarbejder i TDC Privat ikke behandler sagen seriøst. TDC Erhverv Support dokumenterede sagens forløb inden den blev videredraget til TDC Privat, fik jeg oplyst. TDC kan vel ikke mene, at jeg starte forfra på sagsforløbet igen? 

Ovenstående sag indbragte jeg til TDC som skriftlig klage d. 5/2 2012. Har endnu ikke modtaget svar fra TDC på min henvendelse...

Opdatering d. 16/2 2012:
Blev i dag kontaktet af TDC. TDC beklager sagsforløbet og oplyser, at mit privat mobil abonnement nu er oprettet. TDC erkender, at sådan skift ikke bør tage et halvt år, hvilket de vælger at kompensere mig for med et kvartals gratis abonnement på mit valgte mobil-abonnement.

Fint at TDC erkender deres fejl, og at de giver et "plaster på såret" for det langstrakte forløb. Tak for en fornuftig dialog og konstruktiv løsning. At vi ikke ender på topkarakter i denne sag skyldes jo blot det faktum, at sket er sket med det halve års ventetid og irritation. Nu håber jeg så, at det bliver det sidste ord i denne sag! :)